KIRJALLINEN KYSYMYS E-0460/02

esittäjä(t): Stavros Xarchakos (PPE-DE) komissiolle

(22. helmikuuta 2002)

Aihe: Otsonipäästöjen kasvu Kreikassa

Kreikan lehdistössä julkaistujen tietojen mukaan Kreikka on niiden maiden joukossa, joissa pahan otsonin raja-arvot ylittyvät kaikkein selvimmin. Raja-arvojen ylittyminen johtuu suurelta osin saasteiden kulkeutumisesta niiden alkuperämaiden rajojen yli Kreikan pohjois- ja luoteispuolelta, kuten Itä-Euroopasta (entisen Neuvostoliiton alueelta ja muista maista), Saksasta, Pohjois-Italiasta, Romaniasta ja Bulgariasta. Näiden tietojen mukaan vaikka Kreikka vähentäisi omia otsonipäästöjään 50 prosentilla, päästöt sen alueella vähenisivät tuskin lainkaan (enintään 10 prosenttia) tämän muista maista peräisin olevan saastepilven vuoksi.

Ovatko edellä mainitut seikat komission tiedossa? Mikä on sen kanta niihin? Mitä toimia se ehdottaa Kreikalle samoin kuin muille maille, jotka ovat joutuneet saman ongelman eteen? Aikooko se ehdottaa tiukkojen toimenpiteiden käyttöönottoa maita kohtaan, jotka ovat vastuussa otsonin kulkeutumisesta yli valtiorajojen, päästöjen vähentämiseksi? Jos komissio aikoo laatia uuden yhteisön direktiivin, jossa edellytetään otsonipäästöjen vähentämistä EU:n jäsenvaltioissa, ottaako se huomioon tämän ongelman otsonin kulkeutumisesta yli valtiorajojen?

Margot Wallströmin komission puolesta antama vastaus

(11. huhtikuuta 2002)

Komissio tietää että Kreikka ja varsinkin Ateenan alue kärsivät hyvin korkeasta otsonitasosta. Rajojen yli kulkeutuvat saasteet vaikuttavat varmasti otsonin taustatasoon, mutta raja-arvojen ylittyminen johtuu suurelta osin paikallisista lähteistä (etenkin liikenteestä ja teollisuudesta) sekä alueen ilmastosta ja topografiasta, kuten on ilmennyt viime vuosina yhteisön tukemista tutkimuksista (Medcaphot project, Atmospheric Environment, vol, 32, No.12, June 1998).

Otsonin aiheuttama ilman pilaantuminen on jatkuva ongelma kaikkialla Euroopan unionissa, ja se onkin yksi komission vuonna 2001 käynnistämän Puhdasta ilmaa Eurooppaan -ohjelman (CAFE) painopisteistä. Ohjelma johtaa yhtenäiseen alakohtaiseen strategiaan ilman pilaantumisen torjumiseksi vuonna 2004.

Komissio toimii myös Yhdistyneiden Kansakuntien Euroopan talouskomission (YK/ECE) tekemän valtiosta toiseen tapahtuvaa ilman epäpuhtauksien kaukokulkeutumista koskevan yleissopimuksen piirissä ja on ehdottanut yhteisölle liittymistä vuonna 1999 tehtyyn useita vaikutuksia ja useita saasteita koskevaan kyseisen yleissopimuksen pöytäkirjaan, jossa määrätään kansallisista päästökatoista Euroopan talouskomission alueen maille. Viime syksynä neuvosto ja Euroopan parlamentti antoivat lisäksi direktiivin(1), jossa asetetaan tiukemmat kansalliset päästörajat jäsenvaltioille, ja parhaillaan neuvotellaan vastaavasti tiukemmista rajoituksista ehdokasvaltioille. Sekä pöytäkirjassa että päästörajadirektiivissä käsitellään typen oksideja ja haihtuvia orgaanisia yhdisteitä, jotka aiheuttavat otsonia.

Lisäksi neuvosto ja Euroopan parlamentti antoivat tämän vuoden alussa direktiivin 2002/3/EY(2), jossa asetetaan ilman otsonille tavoitearvot, jotka on saavutettava vuoteen 2010 mennessä paitsi jos sen saavuttaminen ei ole mahdollista oikeasuhteisilla toimenpiteillä.

(1) Euroopan parlamentin ja neuvoston direktiivi 2001/81/EY, annettu 23. lokakuuta 2001, tiettyjen ilman epäpuhtauksien kansallisista päästörajoista (EYVL L 309, 27.11.2001).

(2) Euroopan parlamentin ja neuvoston direktiivi 2002/3/EY, annettu 12. helmikuuta 2002, ilman otsonista (EYVL L 67, 9.3.2002).